Nr. înreg. 10.613 / 28.11.2019

**CATRE**

**MASS MEDIA LOCALA**

Alaturat va transmitem un material referitor la Ziua Mondiala de Lupta Impotriva HIV/SIDA 1 decembrie 2019, pe care va rugam sa-l publicati in ziarul Dumneavoastra sau sa-l difuzati in emisiunile Dumneavoastra.

**ZIUA MONDIALĂ DE LUPTĂ ÎMPOTRIVA HIV/SIDA – 1 DECEMBRIE 2019**

**Ziua Mondială de Luptă Împotriva HIV/SIDA** se celebrează la **1 decembrie** începând din anul 1988, ca oportunitate a oamenilor de pretutindeni de a se uni în lupta împotriva HIV, de a oferi suport celor diagnosticați cu această infecție și de a comemora pe cei care au decedat din cauza bolilor asociate cu SIDA.

**În anul 2019, sloganul campaniei mondiale de luptă împotriva HIV/SIDA este *"Comunitățile fac diferența".***

**Scopul campaniei:**

* Informarea și conștientizarea populaţiei generale și în special a grupurilor cu risc crescut cu privire la modalitățile de transmitere și prevenire a infecției HIV/SIDA și a importanței consilierii, testării și tratamentului.

**Obiectivele campaniei**:

* Cresterea acccesului la informație despre modalitățile de transmitere și prevenire a infecției HIV/SIDA și a importanței consilierii, testării și tratamentului;
* Creșterea numărului de persoane din populația generală informate despre HIV/SIDA;
* Combaterea stigmatizării și a discriminării legate de HIV/SIDA.

În anul **2018, la nivel mondial**, un număr de37.9 milioane de persoane erau infectate cu HIV, dintre care 36,2 milioane adulți și 1,7 milioane copii. Un procent de aproximativ 79% dintre persoanele infectate știau că au HIV/SIDA. În 2018 au existat 1,7 milioane noi infecții HIV (dintre care 1,6 milioane adulți și 160.000 copii sub 15 ani), iar 23,3 milioane persoane au primit terapie antiretrovirală. Un număr de 770.000 de persoane au decedat datorită bolilor asociate cu SIDA.

În **România**, conform Organizatiei Mondiale a Sanatatii, în iulie 2018, existau 15.661 persoane infectate cu HIV (prevalență 0,1%), iar la 31 decembrie 2018 au fost raportate de către Compartimentul pentru Monitorizarea şi Evaluarea Infecţiei HIV/SIDA, din cadrul Institutului Naţional de Boli Infecţioase “Prof. Dr. Matei Balş”:

* un număr de 7.786 cazuri HIV și 16.106 cazuri SIDA;
* un număr de 188 cazuri cu vârste sub 15 ani și 15.322 cazuri cu vârste peste 20 ani;
* un număr de 12.862 cazuri au primit tratament ARV la nivelul anului 2018 (acoperire de **54%**).
* numărul cazurilor noi de HIV/SIDA din anul 2018 a scăzut față de anul 2010 (respectiv de la 730 la 691).

În **România**, campania este coordonată metodologic de Ministerul Sănătăţii prin Institutul Naţional de Sănătate Publică Bucureşti – Centrul Naţional de Evaluare şi Promovare a Stării de Sănătate şi Centrul Regional de Sănătate Publică Iasi, iar la nivel judetean de Direcţia de Sănătate Publică a Judeţului Cluj.

Cu consideratie,

**DIRECTOR EXECUTIV DSP CLUJ**

**DR. MIHAI MOISESCU-GOIA**